# Rakuten TV

Rakuten TV és una empresa espanyola amb seu a Barcelona que proporciona un ampli catàleg de sèries, pel·lícules i documentals per streaming a tots els seus usuaris, amb un total de 2.500 títols aproximadament. Va ser fundada l'any 2007 per Jacinto Roca i Josep Mitjà i el 2012 va passar a formar part de l'empresa japonesa Rakuten, actual patrocinador del FC Barcelona i major pàgina de comerç electrònic del país, per davant d'Amazon.com.
Actualment el servei està operatiu en un total de 12 països de la Unió Europea incloent-hi Espanya, i ofereix la visualització de contingut directament des d'Smart TV, Ordinador personal i Macs, Tablets, Smartphone, Consoles o Chromecast. Compta amb un total de 150 treballadors a la seva seu del Poblenou de Barcelona, mes uns altres 50 de la resta de països on també està disponible. A principis de 2017 ja disposava de 50 milions d'usuaris registrats i cinc milions de clients aproximadament (dos milions sent d'Espanya) que van fer augmentar en un 50% els ingressos durant l'any 2016.

## Història

Encara que l'empresa va ser fundada l'any 2007 per Jacinto Roca i Josep Mitjà, va estar durant 3 anys preparant un servei de compra i lloguer de continguts audiovisuals a través d'streaming. Finalment, l'any 2010 el servei va ser llançat a Espanya per fer-ho més tard a Andorra sota el nom de Wuaki.tv. Ja al 2013 va desembarcar a Anglaterra, així com al llarg d'aquest mateix any ho va fer també a Itàlia, França i Alemanya, convertint-se en un dels principals competidors europeus del líder mundial en el sector, Netflix. Actualment està també disponible a Àustria, Irlanda, Suïssa, Portugal, Bèlgica i els Països Baixos.
Al 2012 la principal empresa de venda online al Japó, Rakuten, va decidir fer-se amb el negoci i a mitjans de 2017 va canviar el nom de la plataforma pel que té actualment: RAKUTEN.TV, ja que d'aquesta manera aconseguirà fomentar el reconeixement de la marca.

## Funcionament

A diferència d'altres plataformes del mateix sector com ara Netflix o HBO, Rakuten.tv disposa de dues formes diferents d'utilització. El registre a la pàgina web és completament gratuït i a partir d'aquí, sense tenir contractada cap tarifa, es dona ja la possibilitat als usuaris de pagar només pel contingut que consumeixen i fins i tot hi ha algunes pel·lícules que són gratuïtes. D'aquesta manera, el contingut llogat tindrà una disponibilitat de 2 dies mentre que al comprar-lo se'n podrà gaudir durant 3 anys.
D'altra banda, també es dona l'opció als consumidors de contractar una tarifa per tal de poder gaudir de tot el contingut a qualsevol moment del dia. El primer mes sempre és gratuït i la resta de la subscripció surt per 6,99 € mensuals, encara que aquest preu pot variar si el servei és contractat per mitjà d'una operadora. En algunes ocasions, tot i la subscripció mensual, hi ha algunes pel·lícules que si no es troben dins de la pestanya "Selection" significa que només tenen l'opció de ser comprades o llogades. Així doncs, el preu del lloguer sempre oscil·larà entre els 0,99 € i els 4,99 €, mentre que les pel·lícules tindran un cost d'entre 6,99 € i 16,99 €.
Fins fa poc, l'únic requisit indispensable per a la reproducció de contingut era la connexió a Internet, ja que l'opció de descàrrega no estava disponible en cap dels dispositius o aplicacions, encara que recentment ja s'ha incorporat aquesta opció i ara és possible visualitzar qualsevol contingut en mode offline si s'ha descarregat prèviament. Pel que fa als idiomes, encara que la majoria de sèries i pel·lícules estan disponibles tant en castellà com en versió original, a vegades poden no tenir subtítols o tenir-los només en espanyol.

## Competència

Les principals empreses competidores de Rakuten.tv són Netflix, HBO i Movistar+, totes actualment accessibles des d'Espanya.

### Taula comparativa

| | RAKUTEN.TV | NETFLIX | MOVISTAR+ | HBO |
| Qualitat | HD/4K | HD/4K | HD/4K | HD |
| Catàleg | +2500 | +2800 | +6000 | +500 |
| Dispositius | 5 | No hi ha límit | 4 | 5 |
| Multipantalla | 2 dispositius | 4 dispositius | 1 dispositiu | 2 dispositius |
| Offline | Sí | Sí | Sí | No |
| Descàrrega | Sí | Sí | Sí | No |
| Preus | 6,99 € | 7,99 €/9,99 €/11,99 € | Depèn del pack | 7,99 € |

## Referències

* ↑ «7 datos que debes conocer sobre Rakuten.tv (el "Netflix español")» (en castellà). [Consulta: 13 desembre 2017].
* 1 2 3 «Adiós al Netflix español: Wuaki.tv cambia su nombre por Rakuten al calor del Barça. Noticias de Tecnología» (en castellà). El Confidencial.
* ↑ Amarto «Wuaki TV ahora es Rakuten TV: Te contamos todo sobre la plataforma» (en castellà). Roams.es · El mejor comparador de Tarifas Móvil, Internet y Tv, 27-07-2017.
* ↑ «Ayuda de Rakuten TV» (en castellà). [Consulta: 13 desembre 2017].
* ↑ «Los españoles de Wuaki.tv llevarán su servicio de streaming a tres nuevos países» (en castellà). abc.
* ↑ Press, Europa «Wuaki.tv se expandirá a Italia, Francia y Alemania este año» (en castellà). europapress.es, 23-06-2014.
* ↑ «El FC Barcelona cambia la vida a Wuaki.tv». La Vanguardia.
* ↑ Cuatro.com «Wuaki cambia su nombre por el de Rakuten TV para fomentar el reconocimiento de la marca». cuatro.
* 1 2 3 «Todo sobre Wuaki.tv: precio, catálogo, funcionamiento» (en castellà-es). Comparaiso.es, 14-01-2016. Arxivat de l'original el 2017-12-14 [Consulta: 13 desembre 2017].
* ↑ Amarto «Wuaki TV ahora es Rakuten TV: Te contamos todo sobre la plataforma» (en castellà). Roams.es · El mejor comparador de Tarifas Móvil, Internet y Tv, 27-07-2017.
* ↑ Soto, Amanda «HBO Vs Netflix Vs Movistar+ Vs Rakuten Wuaki TV: ¿Cuál es mejor?» (en castellà). Roams.es · El mejor comparador de Tarifas Móvil, Internet y Tv, 23-08-2017.